– Det er helt utrolig, den kommer opp i fanget mitt og skal ha kos. Den har til og med sleika meg i øret!

Anders Lund (62) fra Øysand i Melhus forteller om sitt nye og spesielle vennskap – med en vill rødrev.

Saken fortsetter under videoen

Denne rødreven kommer stadig tilbake for litt kos og mat. Du trenger javascript for å se video. Denne rødreven kommer stadig tilbake for litt kos og mat.

– Fruen hylte da den løp opp på kjøkkenet

Det var første uka i juli at reven troppet opp første gang på eiendommen til trønderen.

– Fruen hadde besøk da det plutselig kom en ekstra gjest, en rev. Den satte seg på trappa, og fruen ga den en skinkebit, sier han.

Anders og Berit Lund har vært borte så å si hele sommeren. Men da de kom hjem 20. august, kom reven tilbake.

– Da begynte den å dukke opp igjen, og den kommer stadig tilbake, sier Anders.

Ved én anledning tok også reven, som foreløpig ikke har fått noe navn, seg inn i huset til ekteparet.

– Fruen hylte da den løp opp på kjøkkenet, ler Anders.

Har aldri hørt om noe liknende

Seniorforsker Nina Eide i NINA er ekspert på revers atferd. Hun sier det er helt spesielt at en vill rev skal komme og slikke et menneske på øret.

– Det har jeg aldri før hørt om. Det høres jo veldig tillitsfullt ut, og det er uvanlig, sier hun.

– Men at rødreven kan bli litt nærgående, er ikke så uvanlig. Det er ikke helt overraskende. De er jo hundedyr, så de kan tilvennes det meste, sier Eide.

Stadig nærkontakt med ville dyr

Lund synes det er trivelig å ha fått et nytt og vilt bekjentskap. Men han er klar på at han ikke ønsker besøk hver dag.

– Jeg har hørt flere historier om at unge rever kan trekke seg mot folk. Men etter hvert forsvinner dem. Jeg vil ikke at den skal bli stamgjest, den må klare seg på egen hånd, sier han.

62-åringen føler han har en helt spesiell kontakt med dyr.

– Jeg har ei seter i Øversjødalen. Der hender det ofte at jeg får nærkontakt med ville dyr. Rett som det er kommer det løvmeis og setter seg på hånda mi. Jeg har også opplevd å ha ulv på setertunet, bare fire–fem meter unna meg. Jeg prøvde ikke å mate den, ler Anders.

– Hvorfor tror du at dyr føler seg trygge på deg?

– Det vet jeg ikke. men det handler kanskje om å være seg selv og ikke lage noe oppstyr. Jeg spiller på lag med dyra, sier Anders Lund.